कोलकाताः पश्चिम बंगाल के मिदनापुर में सोमवार को प्रधानमंत्री नरेंद्र मोदी की रैली के दौरान पंडाल गिर जाने से 50 महिलाओं सहित 90 व्यक्ति घायल हो गए। रैली में पंडाल उस समय गिरा जब मोदी भाषण दे रहे थे। पंडाल रैली स्थल के मुख्य प्रवेशद्वार के पास लोगों को बारिश से बचाने के लिए लगाया गया था। अधिकारियों ने बताया कि मोदी ने अपने संबोधन के दौरान पंडाल गिरते देखा और उन्होंने तत्काल अपने पास खड़े एसपीजी कर्मियों को लोगों को देखने और घायलों की सहायता करने का निर्देश दिया। पश्चिमी मिदनापुर के पुलिस अधीक्षक आलोक रजोरिया ने कहा कि 90 घायलों को पश्चिमी मिदनापुर मेडिकल कालेज एवं अस्पताल में भर्ती कराया गया है।